రూ.20 లక్షలు దాటితేనే జీఎస్‌టీ!
- చిన్న వర్తకుల నియంత్రణ రాష్ట్రాల చేతుల్లోనే..
- కేంద్రం, రాష్ట్రాల మధ్య కుదిరిన ఏకాభిప్రాయం
- జీఎస్‌టీ కౌన్సిల్‌ తదుపరి సమావేశం 30న
-  అక్టోబరు 17-19న రేట్లు నిర్ణయించే అవకాశం
న్యూఢిల్లీ: దేశ వ్యాప్తంగా 'వస్తు సేవల పన్ను' (జీఎస్‌టీ) అమలు విషయమై శుక్రవారం జీఎస్‌టీ కౌన్సిల్‌ సమావేశంలో గొప్ప ముందడుగు పడింది. జీఎస్‌టీ విషయంలో కేంద్రానికి రాష్ట్రాలకు మధ్య వివాదా స్పందంగా నిలిచిన రెండు కీలకాంశాలపై జీఎస్‌టీ కౌన్సిల్‌ సమావేశపు రెండో రోజు ఏకాభిప్రాయం కుదిరింది. జీఎస్‌టీ మినహాయింపునకు వర్తకుల ఆదాయ పరిమితిని రూ.20 లక్షలుగా నిర్ణయించే విషయమై జీఎస్‌టీ కౌన్సిల్‌ సమావేశంలో రాష్ట్రాలు కేంద్ర ప్రభుత్వం మధ్య అంగీకారం కుదిరింది. ఈశాన్య రాష్ట్రాలు, పర్వత ప్రాంత రాష్ట్రాలలో వర్తకులకు ఈ పరిమితిని రూ.10 లక్షలుగా నిర్ణయించేందుకు ఇరు పక్షాలు అంగీకారం తెలిపాయి. బుధవారం ఆర్థిక మంత్రి అరుణ్‌ జైట్లీ అధ్యక్షతన ప్రారంభమైన జీఎస్‌టీ కౌన్సిల్‌ సమావేశం శుక్రవారం కూడా కొనసాగింది. ఈ సమావేశంలో 29 రాష్ట్రాలు, 2 కేంద్ర పాలిత ప్రాంతాలకు చెందిన ప్రతినిధులు పాల్గొన్నారు. గురువారం జీఎస్‌టీ మినహాయింపు విషయమై భిన్న వాదనలు వినిపించిన రాష్ట్రాలు చివరకు శుక్రవారం మరో దఫా చర్చల అనంతరం ఈ దిశగా ఒక నిర్ణయానికి రావడం విశేషం.
చిన్న వర్తకుల నియంత్రణ రాష్ట్రాలకే..
చిన్న వర్తకులపై పరిపాలన అధికారాల విషయంలోనూ శుక్రవారం కేంద్రానికి రాష్ట్రాలకు మధ్య ఏకాభిప్రాయం కుదిరింది. రూ.1.5 కోట్ల లోపు ఆదాయ పరిమితి కలిగిన డీలర్లకు సంబంధించిన పరోక్ష పన్నుల నియంత్రణ పూర్తిగా రాష్ట్రాలకే వదిలేసేందుకు కేంద్రం సుముఖత వ్యక్తం చేసింది. సేవ పన్ను విధింపు విషయంలో రాష్ట్రాలకు సరిపడా అనుభవం లేని కారణంగా దేశంలోని దాదాపు 11 లక్షల సర్వీస్‌ ట్యాక్స్‌ రిజిస్టర్డ్‌ డీలర్ల నియంత్రణను కేంద్రం తన చేతుల్లోనే ఉంచుకోవడం విశేషం. ఈ విషయంలో వారు ఆర్జిస్తున్న ఆదాయాన్ని తాము పరిగణనలోకి తీసుకోమని తెలిపారు. రూ.1.5 కోట్లకు పైగా ఆదాయం కలిగిన డీలర్ల నియంత్రణను పర్యవేక్షించే విషయాన్ని జీఎస్‌టీ ప్రత్యేక యంత్రాంగం పర్యవేక్షించి నిర్ణయం తీసుకోనుంది. రెండు రోజుల పాటు జరిగిన జీఎస్‌టీ కౌన్సిల్‌ సమావేశంలో పలు కీలక నిర్ణయాలు తీసుకున్నట్లుగా ఆర్థిక మంత్రి అరుణ్‌ జైట్లీ తెలిపారు. పూర్తిగా అర్థవంతమైన చర్చల ద్వారా ఏకాభిప్రాయతో ఈ నిర్ణయాలు తీసుకున్నట్లుగా ఆయన తెలిపారు. సమావేశంలో ఏ విషయం పైనా ఓటింగ్‌ ప్రక్రియను చేపట్టలేదని అన్నారు.
వచ్చే నెలలో రేట్ల నిర్ణయం..
జీఎస్‌టీ కౌన్సిల్‌ తదుపరి సమావేశం ఈ నెల 30న జరగనుంది. ఈ సమావేశంలో జీఎస్‌టీ కౌన్సిల్‌ ముసాయిదా నిబంధనలను ఖరారు చేయడంపై చర్చించనుంది. దీనికి తోడు ఏ రంగాలపై మినహాయింపులు ఎంత మొత్తంలో అనుమతించాలనే అంశాన్ని తదుపరి సమావేశంలో నిర్ణయించనున్నారు. జీఎస్‌టీ పన్ను రేటును నిర్ణయించడానికి 2015-16ను ప్రాతిపదిక సంవత్సరంగా (బేస్‌ ఇయర్‌గా) చేపట్టేందుకు రాష్ట్రాలు సమ్మతించాయని ఆర్థిక మంత్రి తెలిపారు. రాష్ట్రాలకు నష్ట పరిహారం చెల్లింపునకు ఆదాయం లెక్కింపునకు కూడా ఇదే ఏడాది ప్రాతిపదిక సంవత్సరంగా తీసుకోనున్నారు. అక్టోబరు 17-19 మధ్య కాలంలో కౌన్సిల్‌ మరోమారు సమావేశమై జీఎస్‌టీ పన్ను రేట్లపై చర్చించనుంది. ముందుగా నిర్ణయించుకున్న సమయపాలన పట్టిక అనుసారం ఏప్రిల్‌ 1 నుంచి జీఎస్‌టీని అమలులోకి తేవాలని యోచిస్తున్న కేంద్ర సర్కారు గడువును అందుకొనేందుకు గాను కొంత పట్టువిడుపు ధోరణితో వ్యవహరిస్తున్న సంగతి తెలిసిందే.
మీ స్నేహితులకు రికమెండ్ చెయ్యండి